钦定古今图书集成/明伦汇编/闺媛典/第292卷 > 皇清二十五 > 袁吉妻李氏
## 钦定古今图书集成/明伦汇编/闺媛典/第292卷 > 皇清二十五 > 袁吉妻李氏

按《深泽县志》：李氏，生员袁吉妻，士人女。读书知大义。年十六归吉，为袁冢妇。眉案间度越恒匹，为妇三载。年十九，夫病殁，李不食饮者累日。其母泣而告曰：“‘死何为’？李曰：‘生何为’！时舅姑方悲痛，挥泪慰之，祖姑谕尤切，诸姑伯姊晓譬多方，始改曰：‘夫为人子，不及事其父，顾反累其父乎？吾为其妻，代终其职可矣’。” 因尽孝以事翁姑，左右就养，晨昏定省，不啻其夫之存。至于祖姑，春秋高耄，不能用耳目，自寝兴以迄饮食，与抚婴孩无异。他如叔侄妯娌，贱及臧获，无疾言，无怒色，一以勤俭先之。后氏，叔父弃世，从弟亦亡。未几，从弟、妇及侄并相继死，祀几绝。婶母年八旬，与弱孙孙女孤处无依，氏谋于姑，归与同处。事老抚幼，倍历辛苦，以终其身。